  Майя Бывальцева Выль емышъёслы сӥзем удмурт йӧскалык шулдыръяськон ортчиз 2-тӥ гудырикошконэ Ижкарысь Кызьпу арамаын. «Выль» празднике туэ тужгес трос адями люкаськиз — 1 сюрс 500 пала. Сяме пыӵам ужрадэ озьы ик вуизы карлэн, удмуртъёслэн йӧскалык огазеяськонъёссылэн кивалтӥсьёссы. «Таӵе праздникез карын но ортчытъяны кулэ. Адямиос медаз вунэтэ, соослэн выжыоссы гуртысь шуыса. Мон пичи дырме тодам ваисько, ми та праздникез туж шумпотыса возьмаськомы вал! Нырысь ик, та праздниклы выль чечы вуэ, одно ик вандӥськомы вал такаез, ыжпиез. Пӧзьтӥськомы вал выль шыд, выль нянь пыже вал одно ик анаймы, ветлӥськомы вал бӧлякъёсын куноетӥ. Адямиос, гуртын будэмъёс, та праздникын, малпасько, пинал дырзэс но тодазы ваё, дыр, и туж шумпотыса лыкто та празднике. Туж умой, та праздникез карын утимы шуыса. Бадӟым тау шуэме потэ Юрий Александрович Тюринлы, но (карлэн тӧроезлы — ред.) милемлы таӵе праздникъёсты ортчытонын дурбасьтэмез понна», — вераз Ижкарысь Индустри ёрос администрацилэн тӧроез Любовь Зайцева. Нош картлэн тӧроез Юрий Тюрин удмурт кылын вазиськонэз дышетэм. Гербер дыръя алӥзы вал, пе, удмурт кылын ӧй кутскы шуыса. «Ӟечбуресь, гажано эшъёс! Шонер-а?! Туннэ асьмелэн туж умой праздник. Россиын ужлы сӥзем праздник котьку но тужгес валтӥсез, тужгес яратоноез но тужгес даноез вал… Выль емышъёслы сӥзем шулдыръяськон — гурт возёсын туж секыт ужамлы йылпумъян. Ми карын улӥськомы ке но, ми гуртоослы тау карыны кулэ ужамзы, шонерзэ вераса, милемыз сюдэмзы понна. Выль ю-няньмы, бакча сиёнъёсмы но емышъёсмы арысь аре тросгес но тросгес мед луозы!», — вераз Ижкарлэн тӧроез. Йӧскалык политикая министрлэн воштӥсез Людмила Соковикова пусйиз, макем узыр удмуртъёслэн лулчеберетсы, чебер кылзы. «Та праздник аспӧртэм удмурт йылолъёсты мургес валаны луонлык сётэ. Озьы ик со калыкъёслэсь кусыпъёссэс юнматыны юрттэ, угось та шулдыръяськонэ удмуртъёс гинэ ӧвӧл, шаерамы улӥсь мукет выжыысь калыкъёс но лыкто. Ӵошен ужан но ӵошен шулдыръяськон калыкъёсты огазея, соин ик таӵе ужрадъёс милемлы туж кулэ», — вераз Соковикова. Люкаськем калыкез ӟечкыласа но котькуд нуналлы ӝӧк тыр сиён-юонъёс сӥзыса, вазиськизы «Удмурт кенеш» огазеяськонлэн кивалтӥсез Татьяна Ишматова, историяя, кылъя но литературая Удмурт институтлэн кивалтӥсез Алексей Загребин, Кун Кенешысь депутат Андрей Ураськин. Собере выль бакча сиёнъёсты но емышъёсты, выль ӝукез вӧсян ортчиз. Вӧсясьёс инмаръёслы тау карон кылъёсын вазиськизы. Ог-огзэс вошъяса, сцена вылэ потазы творчествоя коллективъёс, эстрадаысь яратоно артистъёс. Пӧсь ужан нунал бере, писпуослэн саюлазы, салкым вож гуждор вылын шулдыръяськонъёс, шудонъёс ӝытозь кыстӥськизы. Тегъёс: Лулчеберет Ижкар ЮрийТюрин Удмуртия йӧскалыклулчеберет удмуртъёс праздникъёс  